Nordlandsnetter
Stilt under vinternatts frostklare sti 
strømmer tonene mot meg fra stjernenes hær. 
Og tonene blir til en skjønn melodi 
som blir din før den glider forbi.
Ta Nordlandsnetter i favn, om du kan, 
som det vakreste du øyner i verden. 
En himmel flammer i nordlysets brann
over drømmenes eventyrland.
La hvitkledte fjelle i måneskinnsdrakt
få varme ditt hjerte og si 
at Nordlandsnetters fortryllende prakt
vel er vakrest av all poesi.
Engang skal komme en sommerglad stund, 
og i kveldsolens glans skal du fange den inn. 
Det toner fra havskjær, 
fra holmer og sund
i sin drømmende, nattstille blund.
Ta Nordlandsnetter i favn, om du kan, 
som det vakreste du øyner i verden, 
der hvite seil stevner ut ifra land
inn i solgullets evige brann.
Så lytt da til tonen som skjønnhet har brakt, 
til solbris som smyger forbi. 
For Nordlandsnetters fortryllende prakt
er vel vakrest av all poesi.

